DECIZIA CONSILIULUI
din 30 ianuarie 2007
de abrogare a Deciziei 2003/487/CE privind existența unui deficit excesiv în Franța
(2007/154/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (12),
având în vedere recomandarea Comisiei,
întrucât:
(1)
Prin Decizia 2003/487/CE (1), în urma unei recomandări a Comisiei în conformitate cu articolul 104 alineatul (6) din tratat, s-a hotărât că există un deficit excesiv în Franța. Consiliul a reținut că deficitul bugetului general consolidat a fost de 3,1 % din PIB în 2002, peste valoarea de referință de 3 % din PIB prevăzută în tratat, și că autoritățile franceze și serviciile Comisiei îl estimau pentru anul 2003 la peste 3 %, în timp ce datoria guvernamentală a fost de 58,2 % din PIB, fiind foarte probabil ca aceasta să depășească în 2003 valoarea de referință de 60 % prevăzută în tratat.
(2)
La 3 iunie 2003, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii deficitelor excesive (PDE) (2), Consiliul, în temeiul unei recomandări a Comisiei, a adresat Franței o recomandare privind eliminarea deficitului excesiv până în anul 2004. Recomandarea a fost făcută publică.
(3)
În octombrie 2003, Comisia a considerat că măsurile luate de Franța pentru respectarea recomandării din 3 iunie 2003 erau insuficiente și a recomandat accelerarea procedurii deficitelor excesive. În schimb, la 25 noiembrie 2003, Consiliul a adoptat concluzii prin care a adresat Franței recomandări privind corectarea deficitului până în anul 2005, care au fost anulate de Curtea de Justiție a Comunităților Europene la 13 iulie 2004 (3). La 14 decembrie 2004, Comisia a adoptat o comunicare adresată Consiliului, în care a ajuns la concluzia că 2005 ar trebui să fie considerat termenul-limită relevant pentru corectare. O altă concluzie a comunicării a fost că măsurile luate de Franța până în momentul respectiv s-au înscris în linii generale în obiectivul de corectare a deficitului excesiv până în 2005, pe baza unei ajustări, în termeni ajustați ciclic, de aproximativ 1 % din PIB corespunzător anilor 2004 și 2005. La 18 ianuarie 2005, Consiliul și-a exprimat acordul cu acest punct de vedere.
(4)
În conformitate cu articolul 104 alineatul (12) din tratat, o decizie a Consiliului privind existența unui deficit excesiv se abrogă atunci când Consiliul consideră că deficitul excesiv din statul membru respectiv a fost corectat.
(5)
În conformitate cu Protocolul privind procedura aplicabilă deficitelor excesive anexat tratatului, Comisia furnizează datele necesare aplicării procedurii. În cadrul punerii în aplicare a protocolului sus-menționat, statele membre au obligația de a comunica datele privind deficitele și datoria guvernamentală și alte variabile asociate de două ori pe an, până la 1 aprilie și până la 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 privind aplicarea Protocolului privind procedura aplicabilă deficitelor excesive, anexat Tratatului de instituire a Comunității Europene (4).
(6)
Datele furnizate de Comisie (Eurostat) în conformitate cu articolul 8g alineatul (1) din Regulamentul (CE) nr. 3605/93, în urma comunicării din partea Franței până la 1 octombrie 2006, precum și prognoza din toamna anului 2006 efectuată de serviciile Comisiei conduc la următoarele concluzii:
-
după ce a crescut de la 3,2 % din PIB în 2002 la 4,2 % din PIB în 2003, deficitul bugetului general consolidat a fost redus la 3,7 % din PIB în 2004 și apoi la 2,9 % din PIB în 2005, valoare care este mai mică decât valoarea de referință a deficitului de 3 % din PIB;
-
în cursul perioadei 2004-2005, ajustarea structurală (și anume ameliorarea soldului ajustat ciclic, neluând în considerare măsurile punctuale și alte măsuri temporare) a atins valoarea de 1 punct procentual din PIB: 0,4 % în 2004 și 0,6 % în 2005. Într-adevăr, deși scăderea deficitului efectiv în 2005 sub valoarea de referință de 3 % prevăzută în tratat s-a datorat unor venituri punctuale substanțiale și unor venituri din impozite mai mari decât cele estimate, reducerea deficitului a fost influențată de asemenea de un mai bun control al cheltuielilor statului și ale domeniului sănătății. În special, creșterea anuală a cheltuielilor din domeniul sănătății a fost redusă drastic față de anii precedenți, datorită faptului că măsurile luate în cadrul reformei sănătății din 2004 au dat rezultate;
-
pentru anul 2006, prognoza din toamna anului 2006 efectuată de serviciile Comisiei estimează o nouă reducere a deficitului până la 2,7 % din PIB, o valoare mai bună decât obiectivul stabilit în actualizarea din ianuarie 2006 a programului de stabilitate (2,9 %). Se estimează că deficitul se va reduce ca urmare a unei noi scăderi a ratei anuale de creștere a cheltuielilor din domeniul sănătății și sub influența controlului constant asupra cheltuielilor la nivel național, care se așteaptă să își atingă obiectivul de creștere zero a cheltuielilor. Măsurile punctuale ar fi limitate la 1/4 % din PIB. Prognoza de toamnă estimează pentru anul 2007 o scădere în continuare a deficitului până la 2,6 % din PIB (în condiții de limitare a măsurilor punctuale la 0,05 % din PIB) și până la 2,2 % din PIB în 2008 (în condiții de menținere a politicii și de eliminare a măsurilor punctuale). Aceasta arată că ponderea deficitului în PIB a fost coborâtă sub plafonul de 3 % din PIB în mod credibil și durabil. Ameliorarea soldului structural (soldul ajustat ciclic, neluând în considerare măsurile punctuale) este estimată la 0,5 %, 0,3 % și, respectiv, 0,6 % din PIB pentru anii 2006, 2007 și, respectiv, 2008. Acest lucru trebuie privit în contextul necesității efectuării unui progres în direcția obiectivului pe termen mediu de obținere a unei poziții structurale echilibrate stabilit de autoritățile franceze;
-
după ce a crescut de la 58,2 % din PIB în 2002 la 66,6 % din PIB în 2005, depășind în 2003 valoarea de referință de 60 % din PIB prevăzută în tratat, ponderea datoriei guvernamentale a scăzut la 65,4 % din PIB în al doilea trimestru al anului 2006. Potrivit prognozei din toamna anului 2006 efectuate de serviciile Comisiei se estimează că datoria guvernamentală va scădea din nou până la valoarea de 64,7 % din PIB în 2006 și până în jurul valorii de 63 % din PIB până în 2008 (în condițiile menținerii politicii).
(7)
În opinia Consiliului, deficitul excesiv al Franței a fost corectat și, prin urmare, Decizia 2003/487/CE ar trebui abrogată,
ADOPTĂ PREZENTA DECIZIE:
Articolul 1
O evaluare globală arată că deficitul excesiv din Franța a fost corectat.
Articolul 2
Decizia 2003/487/CE se abrogă.
Articolul 3
Prezenta decizie se adresează Republicii Franceze.
Adoptată la Bruxelles, 30 ianuarie 2007.